PREDKLADACIA   SPRÁVA

        Návrh zákona o aplikácii čistiarenského kalu a dnových sedimentov do pôdy a o doplnení zákona č. 223/2001 Z.z. o odpadoch a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá na základe Plánu legislatívnych úloh vlády  Slovenskej republiky na rok 2002 a uznesenia vlády Slovenskej republiky č. 1154 z 12.12.2001, ako jedna z prioritných úloh vlády vyplývajúcich z Pravidelnej správy Európskej komisie o pripravenosti Slovenskej republiky na členstvo v Európskej únii z 13.11.2001. 

Nakoľko zákon č. 223/2001 Z. z. o odpadoch a o zmene a doplnení niektorých zákonov v znení neskorších predpisov, neupravuje problematiku zhodnocovania čistiarenského kalu aplikáciou do pôdy, návrh zákona predkladá Ministerstvo pôdohospodárstva Slovenskej republiky (ďalej len “ministerstvo“), ktoré je zodpovedné za ochranu poľnohospodárskeho pôdneho fondu.

Problematika zhodnocovania čistiarenského kalu nebola doteraz upravená žiadnym všeobecne záväzným právnym predpisom. Prijatím navrhovaného zákona sa dosiahne úplná harmonizácia so Smernicou Rady 86/278/ EHS o ochrane životného prostredia, predovšetkým pôdy v prípade, ak sa používajú kaly v poľnohospodárstve, ktorá je súčasťou právnych predpisov Európskej únie v oblasti odpadového hospodárstva.

Uvedená smernica rieši  len aplikáciu čistiarenského kalu na poľnohospodársku pôdu. Predložený návrh zákona má širší rozsah. Upravuje aplikáciu nielen čistiarenského kalu, ale aj dnových sedimentov do poľnohospodárskej pôdy a lesnej pôdy vymedzenej v návrhu zákona.

Kal z čistiarní odpadových vôd  a dnové sedimenty vodných stavieb a vodných tokov obsahujú organické látky a živiny vhodné pre výživu rastlín, čo je dôvodom pre ich využitie aplikáciou do pôdy. Súčasne však môžu obsahovať škodlivé látky, vrátane patogénnych mikroorganizmov a  ťažkých kovov, ktoré môžu znečisťovať pôdu, poľnohospodársku produkciu ale aj vodné zdroje. 

Účelom návrhu zákona  je určenie podmienok pre aplikáciu čistiarenského kalu a dnových sedimentov do poľnohospodárskej pôdy alebo lesnej pôdy tak, aby neboli poškodené ani ohrozené jednotlivé zložky životného prostredia, zdravie ľudí a zvierat.
Predložený návrh zákona zabezpečí
-	ochranu pred zvýšeným zaťažením poľnohospodárskych a vymedzených lesných pôd rizikovými látkami, 
-	dôslednú a systematickú kontrolu kvality čistiarenských kalov,
-	ochranu poľnohospodárskeho pôdneho fondu pred nežiaducou kontamináciou v procese aplikácie čistiarenského kalu a dnových sedimentov,
-	kontrolovanú aplikáciu na vymedzenú lesnú pôdu a tým významné obmedzenie nežiadúceho rozptyľovania čistiarenského kalu a dnových sedimentov do okolitého prostredia.

Presne definované podmienky pre aplikáciu čistiarenského kalu a dnových sedimentov zvýšia transparentnosť pri ich využívaní v poľnohospodárstve a úroveň ochrany životného prostredia.  

	Návrh zákona bol predmetom medzirezortného pripomienkového konania. Bol zaslaný všetkým ústredným orgánom štátnej správy  a ďalším inštitúciám v celkovom počte 31 subjektov, z ktorých sa k návrhu zákona vyjadrilo celkom 29 subjektov, 2 subjekty pripomienky nezaslali.

	Za účelom odstránenia rozporu sa uskutočnilo rokovanie so zástupcami Ministerstva životného prostredia SR. Predkladateľ všetky odôvodnené vecné a legislatívno-technické pripomienky do návrhu zákona zapracoval.

	Návrh zákona nezakladá nároky na štátny rozpočet, rozpočet obcí a nemá dopad na zamestnanosť. Riadenou aplikáciou čistiarenského kalu a dnových sedimentov do poľnohospodárskej pôdy a vymedzenej lesnej pôdy sa zvýši ochrana životného prostredia, najmä pôdy, povrchových a podzemných vôd.  

	Návrh zákona bol prerokovaný v Legislatívnej rade vlády SR 14. januára 2003  a predkladané nové znenie je upravené v zmysle pripomienok vznesených na jej rokovaní. 

	Návrh zákona sa na rokovanie vlády Slovenskej republiky predkladá bez rozporov.